UP Coronavirus Update: यूपी में कोरोना के 24 घंटे में आए 15,353 नए मामले, एक्टिव केस 70 हजार के पार पहुंचे
उत्तर प्रदेश में पिछले 24 घंटों में रविवार (11 अप्रैल) को 15,353 नए कोविड मामले सामने आए हैं। यूपी में कोरोना के सक्रिया मामले 70 हजार से ज्यादा हो चुके हैं।
लखनऊ। उत्तर प्रदेश में पिछले 24 घंटों में रविवार (11 अप्रैल) को 15,353 नए कोविड मामले (Coronavirus Cases in Uttar Pradesh) सामने आए हैं। यूपी में कोरोना के सक्रिया मामले 70 हजार से ज्यादा हो चुके हैं। यूपी में फिलहाल कोरोना संक्रमण के 71,241 सक्रिया मामले हैं। वहीं अबतक यूपी में कल 6,11,622 लोग कोरोना से ठीक हो चुके हैं। वहीं अब तक राज्य में कोविड वैक्सीन के कुल 85,15,296 डोज़ दिए गए हैं।उत्तर प्रदेश में पिछले 24 घंटों के दौरान 15,353 लोगों के कोरोना वायरस से संक्रमित होने की पुष्टि हुई है। यह राज्य में एक दिन में आए संक्रमण के सबसे ज्यादा मामले हैं। इस अवधि में 67 संक्रमण से मरीजों की मौत हुई है। चिकित्सा एवं स्वास्थ्य विभाग के महानिदेशक डी.एस. नेगी ने रविवार को यहां बताया, ‘‘पिछले 24 घंटों में प्रदेश में कोविड-19 के 15,353 नए मरीज मिले हैं। प्रदेश में एक दिन संक्रमित हुए मरीजों की यह सबसे बड़ी संख्या है। सबसे ज्यादा 4,444 नए मरीज राजधानी लखनऊ में मिले हैं।’’जानिए किस जिले में कितने नए कोरोना मरीज मिलेइसके अलावा वाराणसी में 1740, प्रयागराज में 1565, कानपुर नगर में 881, गोरखपुर में 390, झांसी में 291, मेरठ में 255, बलिया में 222, बांदा और बरेली में 221, गौतम बुद्ध नगर में 219 और रायबरेली में 210 नए मरीजों में कोविड-19 संक्रमण की पुष्टि हुई है। पिछले 24 घंटों के दौरान राज्य में कोविड-19 से और 67 लोगों की मौत हुई है। इनमें सबसे ज्यादा 31 मरीजों की मौत राजधानी लखनऊ में हुई है। इसके अलावा प्रयागराज में नौ और कानपुर नगर में आठ मरीजों की मृत्यु हुई है। राज्य में इस वक्त 71,241 मरीजों का इलाज किया जा रहा है। प्रदेश में पिछले 24 घंटों के दौरान 2,03,780 नमूनों की जांच की गई। राज्य में अब तक तीन करोड़ 67,61,069 नमूनों की जांच की जा चुकी है। राज्य में शुरू से लेकर अब तक कुल 6,92,015 मरीज कोविड-19 से संक्रमित हो चुके हैं। सीएम योगी खुद कर रहे टीका उत्सव की मॉनिटरिंगदेशभर में आज से चार दिन (11 अप्रैल से 14 अप्रैल तक) टीकाकरण उत्सव मनाया जा रहा है। उत्तर प्रदेश में भी टीका उत्सव मनाया जा रहा है। इसके लिए प्रदेश के जिलों में 6000 केंद्र बनाए गए हैं। 14 अप्रैल तक टीकाकरण केंद्रों की संख्या 8000 पहुंच जाएगी। प्रदेश के मुख्यमंत्री योगी आदित्यनाथ ने रविवार को कोविड टीकाकरण अभियान 'टीका उत्सव' का लखनऊ के शक्ति भवन में निरीक्षण किया और सभी कोरोना वैक्सीन लगवाने की अपील की है। मुख्यमंत्री योगी आदित्यनाथ खुद टीका उत्सव की मॉनिटरिंग कर रहे हैं। मुख्य सचिव राजेंद्र कुमार तिवारी ने बताया कि 11 अप्रैल को महात्मा ज्योतिबा फुले जयंती से टीका उत्सव की शुरुआत हुई और 14 अप्रैल बाबा साहेब भीमराव आंबेडकर की जयंती तक पूरे प्रदेश में विशेष टीकाकरण अभियान चलेगा। अखिलेश-मायावती के साथ सोमवार को सीएम करेंगे बैठकमुख्य सचिव ने राजेंद्र कुमार तिवारी ने बताया कि राज्यपाल आनंदीबेन पटेल व मुख्यमंत्री योगी आदित्यनाथ 12 अप्रैल (सोमवार) को विभिन्न दलों के जनप्रतिनिधियों के साथ बैठक करेंगे। इसके लिए समाजवादी पार्टी अध्यक्ष अखिलेश यादव, बसपा प्रमुख मायावती को भी निमंत्रण पत्र भेजा गया है। 13 अप्रैल को मुख्यमंत्री योगी आदित्यनाथ विभिन्न धर्म गुरुओं के साथ वार्ता करेंगे। सभी जिलों के डीएम को निर्देश दिए गए हैं कि 12 अप्रैल को 12 बजे जिला स्तर पर NIC के मुख्य केंद्र पर सभी नगर निगम, नगर पालिका के अध्यक्ष और पार्षदों को आमंत्रित कर कोविड-19 दिशा निर्देशों का पालन करते हुए बड़े हाल में बैठाया जाए। यहां लगी बड़ी स्क्रीन के जरिए राज्यपाल उनसे मुखातिब होंगी।